秋夕大風松聲甚壯戲作短歌
作者：陸游
朝代：宋

paragraphs: 人生不自憐，坐受外物械。
榮華難把玩，俄頃皆變壞。
山棲亦何有，耳目差曠快。
秋郊多烈風，夜壑起松籟。
初聞尚蕭瑟，髣髴聽嚴瀨。
忽如倒巨浸，便欲翻大塊。
又疑楚漢戰，澒洞更勝敗。
不然六月雨，雷電奔百怪。
三更勢稍斂，鐵馬歸入塞。
孰能從吾遊，洗汝胸次隘。